**TARTU VALLAVOLIKOGU**

PROTOKOLL

Puurmani 13.04.2022

Põltsamaa ja Tartu valla halduspiiride võimaliku muutmise menetluse ajutise komisjonide ühiskoosolek

Aeg: 13.04.2022, algus kell 17.00, lõpp kell 18.00.

Koosolekut juhatas: Tartu Vallavolikogu esimees Vahur Poolak.

Protokollis: Kadri Linamägi.

Osalesid: Reet Alev, Karro Külanurm, Jarno Laur, Tarmo Raudsepp, Aigar Lepp, Tõnu Pärtel, Maimu Kelder, Helina Amur, Külli Suvi, Karmen Kukk, Rauno Kuus, Priit Allas ja Mareh Kalda.

Päevakord:

1. Tekkinud küsimused Puurmani piirkonna andmete ja arvude kohta;
2. Eelarvest ja investeeringute kavast;
3. Protsessi ajakava täpsustamine;
4. Kohapeal algatatud küsimused ja vaba arutelu.

**1. Tekkinud küsimused Puurmani piirkonna andmete ja arvude kohta**

**2. Eelarvest ja investeeringute kavast**

Jarno Laur: Arvud tabelis näitavad mida me saame täna prognoosida. Meile olid need numbrid infoallikaks kas ühinemine on Tartu vallalale jõukohane. Kohalikele pakuvad kindlasti huvi numbrid mis räägivad sotsiaaltoetustest ja muudest palga võrdlustest. Sisend on meil olemas ja mingit suurt erinevust välja ei tulnud. Me oleme eraldi neid asju veel komisjonis arutanud ja vajalik oleks rääkida, et piirkonna eelarvestruktuur on põhitegevuse mõttes kerges ülejäägis aga teistpidi on ka päris korralik laen teenindada. Kõik need investeeringute objektid mis on tulevikku planeeritud tuleb meil tunnistada, et me ei ole kindlad kuidas see on võimalik ellu viia. Täna lähevad investeeringute hinnad teistsuguseks ja raske on prognoosida hindasid. Kõik mis on ehitatud on hästi ja kõik mis on ehitamata, jääb mõni aeg ehitamata. Igapäevast elu saame ikka korraldada ja laenud oleme ka võimelised ära maksma.

Vahur Poolak: Vallavalitsus esitas selle ettekande ka ühinemise komisjoni ja majanduskomisjoni ühiskoosolekul kus komisjoni seisukoht on selline, et tuleb läbirääkimiste ja liitumise protsessiga edasi liikuda aga sõnum peaks olema kindel ja selge eelarve ja investeeringute osas. Meie võimalused on piiratud ja me ei saa endale lubada seda, et sünniks mingi preambul kuhugi mis ütleks millised investeeringud mingi ajal jooksul ellu viiakse. Sellist asja ei saa toimuda kuna meil on endal investeeringutega täna keerukad lood ning oluline on see, et inimesed Puurmani piirkonnas oleks selles osas informeeritud, et elu läheb kindlasti edasi ka sellisel juhul, kui piiride muutmine peaks aset leidma, aga fakt on selles, et mitte ühtegi investeeringut mis ei ole hädavajalik meie kuhugi garanteerida ei saa. Igapäeva elu ja laenude teenindamine saab toimida edasi selle suurusjärgu oleme endale selgeks teinud ja sellega ei ole probleemi. Sõnum peaks olema selge ja arusaadav, mis hakkab saama.

Reet Alev: Kas mõni valdkond on totaalselt erinevalt ka rahastatud?

Vahur Poolak: Selliseid suuri erisusi ei hakanud silma, need vahed jäid väikeseks, kui me korrektuurid olime ära teinud tabelisse, siis me arvutasime need numbrid oma palkade ja toetustega läbi.

Jarno Laur: Mis on erinev, siis see halduse teema, sest Põltsamaa vallas on teenuskeskused mis tähendab, et mingid inimesed on pidevalt kohapeal olemas. Tartu vallas on nii, et teenuskeskused on meil olemas aga keegi ei ole seal statsionaarselt kohapeal. Ametnik kes seda piirkonda teenindab tuleb ise teatud päevadel koha peale. Meie töö on natuke teistmoodi korraldatud ehk põhiliselt ühes kohas koos. Põltsamaa Haldus osutab teenust teatud asjadele, et kas need inimesed on siis päriselt siin kohapeal olemas või tulevad kaugemalt teenust osutama ja siis lähevad ära? Kui ühinemine peaks toimuma kas siis haldusest tulevad inimesed üle või ei tule. Kooli ja lasteaial on ju lepingud haldusega, kes siis tagab seda oma teenusega.

Helina Amur: Kui peaks toimuma muudatus siis need töötajad ei lähe Tartu valda kaasa vaid jäävad Põltsamaa Halduse alluvusse (kokad, koristajad, töömehed).

Reet Alev: Kool tegeleb oma põhitööga ehk õpetamisega ja et maja oleks puhas, soe ja toit valmistatud, siis see on Põltsamaa Halduse alla. Halduse kontor on Põltsamaa linnas ja inimesed on siin kohapeal tööl.

Tarmo Raudsepp: Kas need inimesed, kes on tabelitesse pandud, kas nad tulevad ühinemisel kaasa asutustega või on arvestatud, et jäävad Põltsamaa Haldusese alluvusse ja lähevad mujale tööle?

Karro Külanurm: Täna on neil tööleping Põltsamaa Haldusega, siis tuleb hindamise küsimus mis puudutab kas haldusel on neid inimesi mujal vaja kasutada või siis tekib koondamise situatsioon. Töölepinguga on võimalik ka üle anda. Puurmani teenuskeskuses on kohapeal kaks ametnikku ja lisaks kolm töötajat. Valik ongi kas üle anda või koondamine.

Vahur Poolak: Lõpuks ikka oleneb see inimese enda tahtest, et kuidas tema oma tulevikku näeb.

Rauno Kuus: Investeeringute juurde tagasi tulles, siis seda sõnumit ei saa rahvale öelda, et üldse siia piirkonda investeeringuid ei tule. Puurmani investeeringud on ka ju laual vastavalt vajadustele ja võimalustele. Seda ei saa väita, et siia ei investeerita.

Vahur Poolak: Selle kohta kirjutasime on viimase koosoleku protokolli sisse sellise lause, mis sedastab: „Eelarve strateegiale ei ole võimalik lähima kolme aasta jooksul mitte midagi lisada.“ Me räägime lähimast kolmest aastast. Seda me peame tõesti ütlema, et see on hetkel see piir millest ei saa üle ega ümber.

Jarno Laur: Meil on täna kaks asja Tabivere lasteaed ja Lähte Ühisgümnaasiumi rekonstrueerimine mis meil on vekslitena välja käidud ja need me peame ära tegema. Selle arvelt me ei saa muud teha. Sellest tabelis on meie jaoks investeeringutena käsitletavad lossi katuse, fassaadi ja treppide teema, jalg- ja rattateede teed ning paisu teema. Kõik muu on jooksvate tööde käigus tehtavad. Investeeringute teemal saab rohkem selgust kui vastavad rahastuse meetmed on avatud.

**3. Protsessi ajakava täpsustamine**

Reet Alev: Järgmine samm peaks olema siis inimeste poole pöördumine, et siis selguks inimeste tahe ja volikogudel oleks võimalik edasi otsustama hakata.

Vahur Poolak: Meie arusaama järgi saaks ühinemine toimuma kõige varem jaanuaris 2024.

Reet Alev: Praegu me räägime läbi, meie tõime teema lauale ja teie hindasite seda teemat ja teile sobis, ära te ei kõndinud, nüüd edasi on pall meie käes ja meie poolt on vajalik käima lükata protsess, et me saame inimeste käest arvamused küsida ja siis tuleb meil sõuda Rahandusministeeriumi poole dokumendi pakiga milles on kõik need põhjendused ja kõik kaasnevad asjad. Enamus dokumente on meie poolt vastu võetud aga vajalik on ka teie otsus. Teie teete otsuse kui küsitluse tulemused on olemas, sest ministeeriumile esitatavas pakis peavad olema mõlema volikogu otsused juures.

Vahur Poolak: Tartu valla ettevalmistus komisjon on võtnud seisukoha edasi minna vastavalt protsessi käiguga ja selle teadmisega, et Puurmani elanikele on arusaadavalt ja selgelt teada mis teoreetiliselt juhtuma hakkaks kuivõrd protsessi päästikuks on siiski piirkonna enda inimeste tahe ja soov. Peale küsitlust peab tulemusi vaatama ja tegema analüüsi. Peale seda teeme otsuse järgnevate sammude osas.

Lepitakse kokku, et küsitlus Puurmani piirkonna elanike seas viiakse läbi selle aasta sügisel. Küsitlus viiakse läbi külade kaupa ja komisjonid jätkavad tööd kuni järgmiste volikogu otsuseteni mis puudutavad ühinemise otsuseid.

*/allkirjastatud digitaalselt/ /allkirjastatud digitaalselt/*

Vahur Poolak Reet Alev

istungi juhataja Põltsamaa Vallavolikogu esimees

*/allkirjastatud digitaalselt/*

Kadri Linamägi

protokollija